SL Uradni list Evropske unije L 46/63

SKUPNI UKREP SVETA 2007/108/SZVP

z dne 15. februarja 2007

o podaljšanju mandata posebnega predstavnika Evropske unije za Sudan

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 14, 18(5) in 23(2) Pogodbe,

ob upoštevanju naslednjega:

(1) Svet je 5. julija 2006 sprejel Skupni ukrep 2006/468/SZVP o podaljšanju in spremembi mandata posebnega predstavnika Evropske unije za Sudan (1).

(2) Evropska unija je vse od začetka mednarodnih prizadevanj za obvladovanje in reševanje krize v Darfurju dejavna tako na diplomatski kot politični ravni.

(3) Evropska unija želi okrepiti svojo politično vlogo v okviru krize s številnimi akterji na lokalni, regionalni in mednarodni ravni; nadalje želi ohraniti usklajenost med pomočjo Evropske unije v zvezi z ukrepi za obvladovanje krize v Darfurju pod vodstvom Afriške unije (AU) na eni strani in splošnimi političnimi odnosi s Sudanom na drugi strani, vključno z izvajanjem celovitega mirovnega sporazuma (CPA) med sudansko vlado in Sudanskim ljudskim osvobodilnim gibanjem/vojsko (SPLM/A).

(4) Sudanska vlada in posamezne uporniške frakcije so 5. maja 2006 v Abudži sklenile mirovni sporazum za Darfur (DPA). Evropska unija bo podprla prizadevanja za širšo podporo DPA med uporniškimi skupinami, saj predstavlja bistven element celovitega političnega procesa, in je še vedno predpogoj za trajen mir in varnost ter za končanje trpljenja milijonov ljudi v Darfurju. V nalogah posebnega predstavnika Evropske unije (PPEU) bi bilo treba v celoti upoštevati vlogo Unije, kar zadeva izvajanje DPA, vključno glede na pogovore med vpletenimi stranmi v Darfurju in proces posvetovanja.

(5) Evropska unija je misiji AU v regiji Darfur v Sudanu (AMIS) zagotovila znatno pomoč na področju načrtovanja in upravljanja, financiranja in logistike.

(6) Varnostni svet ZN je glede na poročilo mednarodne preiskovalne komisije o kršenju mednarodnega humanitarnega prava in človekovih pravic v Darfurju 31. marca 2005 sprejel Resolucijo 1593 (2005), s katero se o razmerah v Darfurju seznani Mednarodno kazensko sodišče.

(7) Varnostni svet ZN je 31. avgusta 2006 sprejel Resolucijo 1706 (2006), ki misiji ZN v Sudanu (UNMIS) nalaga, naj okrepi svoje delovanje v Darfurju ter ob posvetovanju z AU sprejme ukrepe za okrepitev misije Afriške unije v Darfurju (AMIS) s sredstvi ZN. ZN, AU in sudanska vlada so se zaradi izvajanja tega sklepa sestali na posvetovanjih na visoki ravni, ki so potekala 16. novembra 2006 v Adis Abebi. Omenjene strani so se sporazumele o pristopu pomoči ZN AMIS v treh stopnjah, kar bo postopoma privedlo do vzpostavitve skupnih sil AU–ZN.

(8) Mirovni in varnostni svet AU, ki podpira sklepe posvetovanj v Adis Abebi, je sklenil, da mandat AMIS podaljša za šest mesecev, in sicer do 30. junija 2007, odvisno od pregleda s strani AU ter na podlagi razpoložljivih finančnih sredstev. Evropski svet je 15. decembra 2006 sklenil, da bo okrepil civilno-vojaški podporni ukrep Evropske unije za AMIS. Zato so tudi v prihodnje potrebni ustrezno politično sodelovanje z AU, ZN in sudansko vlado ter posebne sposobnosti usklajevanja.

(9) Generalni sekretar ZN je 19. decembra 2006 imenoval posebnega odposlanca za Darfur.

(10) Stalna prisotnost v Kartumu omogoča nadaljnje stike med PPEU in sudansko vlado, sudanskimi političnimi strankami, poveljstvom misije AMIS, Organizacijo združenih narodov in njenimi agencijami ter diplomatskimi misijami, kot tudi sodelovanje pri dejavnostih odbora za presojo – vzpostavljen je bil zaradi nadzora izvajanja CPA in DPA, pa tudi natančno spremljanje položaja v vzhodnem Sudanu po sklenitvi Mirovnega sporazuma za vzhodni Sudan (ESPA). Podobno bi prisotnost v Džubi omogočila vzdrževanje tesnejših in rednejših stikov z vlado južnega Sudana in s SPLM pa tudi podrobnejše spremljanje razmer v južnem Sudanu.

(11) Svet je 7. junija 2006 odobril politiko Evropske unije glede varnosti osebja, ki je v okviru operativnih zmogljivosti iz naslova V Pogodbe o Evropski uniji razporejeno izven Evropske unije.

(12) Na podlagi pregleda Skupnega ukrepa 2006/468/SZVP bi bilo treba mandat PPEU za Sudan načeloma podaljšati za obdobje dvanajstih mesecev.

(13) G. Pekka HAAVISTO je generalnega sekretarja/visokega predstavnika obvestil, da namerava odstopiti konec aprila 2007. Njegov mandat bi bilo zato treba podaljšati do 30. aprila 2007. Svet namerava za preostanek mandata imenovati novega PPEU.

(14) PPEU bo svoje naloge opravljal v razmerah, ki se lahko poslabšajo in bi lahko škodile ciljem skupne zunanje in varnostne politike iz člena 11 Pogodbe –

SPREJEL NASLEDNJI SKUPNI UKREP:

Člen 1

Posebni predstavnik Evropske unije

Mandat g. Pekke HAAVISTE kot posebnega predstavnika Evropske unije (PPEU) za Sudan se podaljša do 30. aprila 2007.

Člen 2

Politični cilji

Mandat PPEU temelji na ciljih politike Evropske unije v Sudanu, zlasti kar zadeva:

(a) prizadevanja, tako na ravni mednarodne skupnosti kot v podporo Afriški uniji (AU) in Združenim narodom, za pomoč stranem v Sudanu, AU in ZN, da se doseže politična rešitev konflikta v Darfurju, pa tudi pri izvajanju mirovnega sporazuma za Darfur (DPA) in za lažje izvajanja celovitega mirovnega sporazuma (CPA) ter za spodbujanje dialoga jug-jug pa tudi izvajanje mirovnega sporazuma za vzhodni Sudan (ESPA), pri čemer se ustrezno upošteva regionalna razvejanost teh vprašanj in načelo lastne odgovornosti Afrike; in

(b) zagotovitev največje možne učinkovitosti in prepoznavnosti prispevka Unije za misijo AU v regiji Darfur v Sudanu (AMIS).

Člen 3

Naloge

1. Da bi se dosegli cilji politike, ima PPEU naslednje naloge:

(a) vzdrževanje stikov z AU, s sudansko vlado, z vlado južnega Sudana, oboroženimi gibanji v Darfurju in drugimi stranmi v Sudanu ter nevladnimi organizacijami in vzdrževanje tesnega sodelovanja z ZN in drugimi ustreznimi mednarodnimi akterji, z namenom doseči cilje politike Unije;

(b) zastopanje Unije na pogovorih med vpletenimi stranmi v Darfurju, na srečanjih skupnega odbora na visoki ravni in po potrebi na drugih zadevnih srečanjih;

(c) kadar je to mogoče, zastopanje Unije v komisijah za presojo v okviru CPA in DPA;

(d) spremljanje razvoja dogodkov v zvezi z izvajanjem ESPA;

(e) zagotavljanje usklajenosti med prispevkom Unije h kriznemu upravljanju v Darfurju in splošnimi političnimi odnosi Unije s Sudanom;

(f) v zvezi s človekovimi pravicami, vključno s pravicami otrok in žensk, ter bojem proti nekaznovanosti v Sudanu, spremljanje razmer in vzdrževanje rednih stikov s sudanskimi organi, AU in ZN, zlasti z Uradom visokega komisarja za človekove pravice, opazovalci razmer na področju človekovih pravic, ki so dejavni na tem območju, in tožilstvom mednarodnega kazenskega sodišča.

2. Pri opravljanju svojih nalog PPEU med drugim:

(a) ohranja pregled nad vsemi dejavnostmi Unije;

(b) zagotavlja usklajevanje in skladnost prispevkov Unije za AMIS;

(c) podpira politične procese in dejavnosti, povezane z izvajanjem CPA, DPA in ESPA; ter

(d) spremlja, kako se strani v Sudanu držijo ustreznih resolucij Varnostnega sveta ZN, zlasti resolucij 1556 (2004), 1564 (2004), 1591 (2005), 1593 (2005), 1672 (2006), 1679 (2006) in 1706 (2006), in o tem poroča.

Člen 4

Izvajanje nalog

1. PPEU je odgovoren za izvajanje nalog, pri tem pa je podrejen generalnemu sekretarju/visokemu predstavniku (GS/VP) in njegovemu operativnemu vodenju. Glede vseh odhodkov PPEU odgovarja Komisiji.

2. Politični in varnostni odbor (PVO) je v prednostni povezavi s PPEU in je glavna točka za stike s Svetom. V okviru svojih nalog dobiva PPEU od PVO strateške usmeritve in politično podporo.

3. PPEU redno poroča PVO o razmerah v Darfurju ter o pomoči Unije za AMIS pa tudi o razmerah v Sudanu v celoti.

Člen 5

Financiranje

1. Odhodki v zvezi z nalogami PPEU za obdobje od 1. marca 2007 do 30. aprila 2007 se krijejo z referenčnim finančnim zneskom, ki ga je za naloge PPEU v obdobju od 18. julija 2006 do 28. februarja 2007 določil Svet.

2. Odhodki, ki se financirajo iz zneska, določenega v odstavku 1, se upravljajo v skladu s postopki in pravili, ki se uporabljajo za splošni proračun Evropske unije, vendar z izjemo, da nikakršno predhodno financiranje ne ostane v lasti Skupnosti.

3. Upravljanje odhodkov se uredi s pogodbo med PPEU in Komisijo.

4. Predsedstvo, Komisija in/ali države članice zagotavljajo logistično podporo na tem območju.

Člen 6

Sestava ekipe

1. PPEU je v okviru svojih nalog in ustreznih razpoložljivih finančnih sredstev odgovoren za sestavo svoje ekipe, o čemer se posvetuje s predsedstvom ob pomoči GS/VP, in s popolnim sodelovanjem Komisije. PPEU obvesti predsedstvo in Komisijo o končni sestavi ekipe.

2. Države članice in institucije Evropske unije lahko predlagajo začasno dodelitev svojega osebja za delo pri PPEU. Osebne prejemke osebja, ki ga PPEU začasno dodeli država članica ali institucija Evropske unije, krije zadevna država članica oziroma institucija Evropske unije.

3. Vsa delovna mesta razreda A, ki se ne zapolnijo z začasno dodelitvijo osebja, generalni sekretariat Sveta ustrezno objavi ter o tem uradno obvesti tudi države članice in institucije EU in tako zaposli najbolje usposobljene kandidate.

4. Privilegiji, imunitete in dodatna jamstva, potrebna za izpolnitev in tekoče izvajanje misije PPEU ter za člane njegovega osebja, se opredelijo med zadevnimi stranmi. Države članice in Komisija v ta namen zagotovijo vso potrebno podporo.

Člen 7

Varnost

1. PPEU in člani njegove ekipe spoštujejo načela varovanja tajnosti in minimalne standarde, določene s Sklepom Sveta 2001/264/ES z dne 19. marca 2001 o sprejetju predpisov Sveta o varovanju tajnosti (2), zlasti pri ravnanju s tajnimi podatki EU.

2. V skladu s politiko Evropske unije o varnosti osebja, ki je v okviru operativnih zmogljivosti iz naslova V Pogodbe o Evropski uniji razporejeno izven Evropske unije, PPEU za varnost osebja pod njegovo neposredno pristojnostjo sprejme vse smiselno izvedljive ukrepe v skladu s svojimi nalogami in z varnostnimi razmerami na geografskem območju, za katerega je zadolžen, zlasti z:

(a) vzpostavitvijo posebnega varnostnega načrta misije na podlagi navodil generalnega sekretariata Sveta, ki vključuje posebne ukrepe za fizično zaščito, organizacijsko varnost in varnost postopkov z zvezi z misijo, upravljanje varnih premikov osebja na območje misije in znotraj njega, obvladovanje primerov ogrožanja varnosti ter načrt misije za ravnanje v nepredvidenih razmerah in evakuacijo;

(b) zagotavljanjem, da je vse osebje, razporejeno izven Evropske unije, zavarovano za visoko stopnjo tveganja glede na pogoje na območju misije;

(c) zagotavljanjem, da so vsi člani njegove ekipe, ki bodo razporejeni izven Evropske unije, vključno z lokalnim osebjem, pred prihodom na območje misije ali ob prihodu opravili ustrezno varnostno usposabljanje, in sicer glede na lestvice tveganja, ki jih je za območje misije določil generalni sekretariat Sveta;

(d) zagotavljanjem, da se izvajajo vsa dogovorjena priporočila, pripravljena na podlagi rednih ocen varnosti, za GS/VP, Svet in Komisijo pa redno pripravljajo pisna poročila o njihovem izvajanju ter o drugih varnostnih vidikih v okviru vmesnih poročil in poročil o izvedbi nalog;

(e) zagotavljanjem, da se po potrebi in v okviru njegovih pristojnosti znotraj strukture poveljevanja sprejme usklajen pristop za varnost osebja s strani vseh elementov EU v operaciji kriznega upravljanja ali v operacijah na geografskem območju, za katerega je zadolžen.

Člen 8

Celica za usklajevanje

1. PPEU pri usklajevanju prispevkov Unije za AMIS pomaga ad hoc celica za usklajevanje (Urad PPEU) s sedežem v Adis Abebi, ki deluje pod njegovim nadzorom, v skladu s členom 5(2) Skupnega ukrepa 2005/557/SZVP z dne 18. julija 2005 o civilno-vojaškem podpornem ukrepu Evropske unije za misijo Afriške unije v regiji Darfur v Sudanu (3).

2. Urad PPEU v Adis Abebi sestavljajo politični svetovalec, višji vojaški svetovalec in policijski svetovalec.

3. Policijski in vojaški svetovalec v Uradu PPEU svetujeta PPEU v zvezi s policijskimi oziroma vojaškimi komponentami podpornega ukrepa Unije iz odstavka 1. V tej funkciji poročata PPEU.

4. Policijski in vojaški svetovalec od PPEU ne prejemata navodil v zvezi z upravljanjem odhodkov glede policijskih oziroma vojaških komponent podpornega ukrepa Unije iz odstavka 1. PPEU v tem pogledu nima nobene odgovornosti.

5. V Kartumu se ustanovi Urad PPEU, ki ga sestavljajo politični svetovalec ter po potrebi upravno in logistično podporno osebje. V primeru, da Urad v Kartumu ne more zagotavljati vse potrebne podpore osebju PPEU, razporejenemu v drugih regijah Sudana, se v skladu z nalogami iz člena 3 ustanovijo poduradi v Darfurju in južnem Sudanu. Urad v Kartumu po potrebi uporablja tehnično strokovno znanje Urada PPEU v Adis Abebi, kar zadeva vojaške in politične zadeve.

Člen 9

Poročanje

Praviloma PPEU osebno poroča GS/VP in PVO, lahko pa poroča tudi pristojni delovni skupini. GS/VP, Svet in Komisija prejemajo redna pisna poročila. PPEU lahko na priporočilo GS/VP in PVO poroča Svetu za splošne zadeve in zunanje odnose.

Člen 10

Usklajevanje

Delovanje PPEU se zaradi zagotavljanja doslednosti zunanjepolitične dejavnosti Evropske unije usklajuje z delovanjem GS/VP, predsedstva in Komisije. PPEU organizira redne informativne sestanke za predstavništva držav članic in delegacije Komisije. PPEU na terenu vzdržuje tesen stik s predsedstvom, Komisijo in vodji predstavništev, ki mu pri izvajanju mandata pomagajo po svojih najboljših močeh. PPEU je prav tako v stiku z drugimi mednarodnimi in regionalnimi akterji na terenu.

Člen 11

Pregled

Izvajanje tega skupnega ukrepa in njegova skladnost z drugimi prispevki Evropske unije za zadevno območje se redno preverja. PPEU do sredine aprila 2007 predloži GS/VP, Svetu in Komisiji izčrpno poročilo o izvedbi nalog.

Člen 12

Začetek veljavnosti

Ta skupni ukrep začne veljati z dnem sprejetja.

Člen 13

Objava

Ta skupni ukrep se objavi v Uradnem listu Evropske unije.

V Bruslju, 15. februarja 2007 Za Svet Predsednik W. SCHÄUBLE

(1) UL L 184, 6.7.2006, str. 38.

(2) UL L 101, 11.4.2001, str. 1. Sklep, kakor je bil nazadnje spremenjen s Sklepom Sveta 2005/952/ES (UL L 346, 29.12.2005, str. 18).

(3) UL L 188, 20.7.2005, str. 46.